| Pilro ferruxento |
| --- |
|  |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Charadriiformes |
| Familia: | Scolopacidae |
| Xénero: | ***Calidris*** |
| Especie: | ***C. ferruginea*** |

 |
| Nome binomial |
| ***Calidris ferruginea***(Pontoppidan, 1763) |
| Sinonimia |
| *Erolia ferruginea* (Vieillot, 1816) |

O **pilro ferruxento**, **pilro de cu branco** ou **pilro cubranco** (*Calidris ferruginea*) é un pilro (ave da familia *Scolopacidae*) que cría na tundra siberiana.

Descrición
----------

Mide 20 cm escasos (máis ou menos coma un estorniño) e ten unha envergadura de alas duns 35 cm. Pesa entre 40 e 60 g. A idade máxima coñecida é de 17 anos. O peteiro é longo e lixeiramente curvado, semellante ó doutras especies de pirlos. Coa plumaxe invernal (gris pálida na parte superior do corpo e branca na inferior, cunha mancha superciliar tamén branca) é doado confundilo co pilro común, aínda que ten as patas máis longas, é algo máis claro de coloración e de movementos máis silenciosos. Coa plumaxe de cría a diferenza é máis clara: teñen a parte superior gris escura, e a parte inferior é de cor vermella ferruxenta. As aves novas teñen o lombo gris e castaño, o ventre branco e o papo da cor dos pexegos. As patas son sempre negras.

Distribución e hábitat
----------------------

O pilro ferruxento é unha ave migratoria, que pasa o inverno en África, e tamén no sur e sueste de Asia e mesmo en Australasia. No oeste de Europa é unha ave de paso, que aparece durante a súa viaxe ó oeste de África. Aparece esporadicamente en Norteamérica. A súa zona de cría está no norte de Siberia. Cría en zonas de tundra non moi lonxe da costa ou das beiras dos ríos. Durante a viaxe migratoria poden verse nas costas e, máis ó raro, en augas interiores.

Alimentación
------------

É exclusivamente animal: comen vermes, moluscos pequenos, caracois e insectos. Durante a época de cría moitas típulas e mosquitos. Capturan as presas camiñando pola lama branda das beiras dos ríos ou da costa.

Reprodución
-----------

 *Calidris ferruginea* 
Maduran sexualmente a partir do terceiro ano de vida. As parellas fórmanse, en xeral, nas áreas de invernada. A época reprodutora vai de mediados de maio a finais de xuño. As femias poñen ata cinco ovos.

Comportamento e status
----------------------

O pilro ferruxento é unha ave moi gregaria, que forma bandos con outras especies de limícolas, particularmente co pilro común. Ocasionalmente hibrida con outras especies de pilros coma *Calidris acuminata* e *Calidris (Erolia) melanotos* producindo as falsas "especies" (*"Calidris"* × *cooperi*) e (*"Calidris"* × *paramelanotos*), respectivamente.

O número de exemplares parece estar en relación coa abundancia de lemmings. En anos en que estes teñen poboacións baixas, os depredadores árticos capturan moitos pilros no seu canto.

É unha das aves incluídas no AEWA (*Acordo para a conservación das aves acuáticas migratorias de Eurasia e África*).

Nome común noutras linguas
--------------------------

* **Alemán**: Sichelstrandläufer
* **Español**: Correlimos zarapatín
* **Francés**: Bécasseau cocorli
* **Inglés**: Curlew Sandpiper
* **Italiano**: Piovanello
* **Neerlandés**: Krombekstrandloper
* **Noruegués**: Tundrasnipe
* **Sueco**: Spovsnäppa

Notas
-----

1. ↑  BirdLife International (2012). "*Calidris ferruginea*". *Lista Vermella de especies ameazadas. Versión 2013.2* (en inglés). Unión Internacional para a Conservación da Natureza. Consultado o 26 de novembro 2013.
2. ↑  Conde Teira, M. A. (1999). *Nomes galegos para as aves ibéricas: lista completa e comentada* (PDF). Chioglossa. Arquivado dende o orixinal (PDF) o 08-11-2017. Consultado o 17-12-2016.
3. ↑  Lahuerta Mouriño, Fernando; Vázquez Álvarez, Francisco X.; Rodríguez Villanueva, Xosé L. (2000). *Vocabulario multilingüe de organismos acuáticos*. Centro Ramón Piñeiro para a Investigación en Humanidades. ISBN 84-453-3316-X.
4. ↑  Penas Patiño, Xosé Manuel (2004). *Guía das aves de Galicia*. Baía Edicións. ISBN 978-84-96128-69-9.

Véxase tamén
------------

### Bibliografía

* **Thomas**, Gavin H.; Wills, Matthew A. & Székely, Tamás (2004): A supertree approach to shorebird phylogeny. *:*

### Ligazóns externas

* O pilro ferruxento en NATUR-LEXIKON.COM] *(en alemán)*
* PDF fulltextArquivado 11 de abril de 2016 en Wayback Machine. Supplementary Material

|  |  |
| --- | --- |
| Control de autoridades | 
* Wd: Q62345
* GEC: 0213506

 |

|  |  |
| --- | --- |
| Identificadores taxonómicos | 
* ADW: Calidris\_ferruginea
* Avibase: 143A681C9BCE9A20
* BioLib: 8641
* BirdLife: 22693431
* CMS: calidris-ferruginea
* Dyntaxa: 205615
* eBird: cursan
* EUNIS: 936
* FE: 96809
* FE-New: ID
* GBIF: 2481741
* GNAB: curlew-sandpiper
* IBC: ID
* iNaturalist: 3863
* IRMNG: 10662134
* ITIS: 176660
* IUCN: 22693431
* NBN: NBNSYS0000188700
* NCBI: 217133
* SeaLifeBase: 163895
* Soortenregister: 139273
* SPRAT: 856
* TAXREF: 2901
* WoRMS: 159049
* Xeno-canto: Calidris-ferruginea

 |

|  |  |
| --- | --- |
| Identificadores | 
* UMLS: C1484908

 |